Opposisie meen mini-begroting skets donker prentjieTito Mboweni, minister van finansies, lewer die 2018 mediumtermynbegrotingsraamwerk in die parlement (24 Oktober 2018). Foto: Elmond Jiyane, GCIS Politieke partye het Woensdag grootliks negatief reageer op Tito Mboweni, minister van finansies, se mediumtermynbegrotingsrede wat hy vroeër in die parlement voorgelê het. Mboweni het gesê die mediumtermynbegroting word aangebied teen die agtergrond van die tegniese resessie waarin Suid-Afrika hom bevind en sy mini-begroting het gedui op groeiende staatskuld en groter begrotingstekorte. Mosiuoa Lekota, leier van die Congress of the People (Cope), het in reaksie hierop gesê: “Jy kan nie die probleem van mans en vroue wat Suid-Afrika se fondse steel, oplos deur geld te leen nie. Jy moet iets doen oor die mense wat hierdie geld inneem en net die president kan dit doen.” Lekota het gesê pres. Cyril Rampahosa en die uitvoerende gesag moet personeel aanstel met die oog daarop om korrupsie in die regering uit te roei. Hy het bygevoeg nog geld kan beskikbaar gemaak word deur ŉ kleiner kabinet saam te stel. David Maynier, die DA se woordvoerder oor finansies, het gesê die mini-begrotingsrede het dit duidelik gemaak dat Suid-Afrika se “nuwe pad” van ekonomiese groei, werkskepping en transformasie misluk het. Volgens Maynier is die prentjie wat geskets is donker met stagnante ekonomiese groei, inkomste wat minder is as wat verwag is, uitgawes wat meer is as wat verwag is, en ewige finansiële reddingsboeie wat aan staatsinstansies gelewer moet word. Tito Mboweni, minister van finansies, lewer die 2018 mediumtermynbegrotingsraamwerk in die parlement (24 Oktober 2018). Foto: Elmond Jiyane, GCIS Maynier meen met ŉ fiskale tekort soos in die begrotingsrede gedemonstreer is, nasionale skuld wat al meer word en R55 miljard meer wat op maatskaplike toelae bestee sal word, is dit gŉ wonder dat Suid-Afrikaners sukkel om kop bo water te hou nie. “Gewone mense sal waarskynlik op die mediumtermyn met nog belastingverhogings geslaan word om effektief die regerende party te red wat al langer as ŉ dekade Suid-Afrika se ekonomie wanbestuur,” het hy gesê. Die African Christian Democratic Party (ACDP) se Steve Swart het ook sy kommer uitgespreek oor die regering wat al dieper en dieper in die skuld sink. “Hoewel die uitgawe-plafon, die anker van fiskale beleid, steeds in plek is, is ons bekommerd oor die fiskale afname sedert Februarie se begroting,” het Swart, die party se woordvoerder oor finansies, gesê. “Selfs teen hierdie koers, en met lae ekonomiese groei van minder as 1%, is die vinniggroeiendste item op die begroting skulddienskoste (R181 miljard), wat op die mediumtermyn nog meer sal styg. Daar is baie min of geen ruimte om belasting te verhoog, wat beteken regeringbesteding moet gesny word om aandag aan die begrotingstekort te gee.” Die party het ook gesê hy sal nie verdere reddingsboeie aan staatsinstansies steun nie. Pieter Groenewald, leier van die VF Plus, het gesê: “Die regering in Suid-Afrika het hierdie land verwoes. Die probleem is daar is geen groot aankondigings van die minister om te verduidelik hoe ons hierdie ekonomie gaan herbou nie. Ons het nou ekonomiese groei nodig.”